**Декану Филозофског факултета**

**Универзитета у Београду**

**проф. др Данијелу Синанију**

**Предмет:** Представка Декану о битним чињеницама за одлучивање у поступку за избор једног наставника за ужу научну област Општа историја новог века

**Сагласно члановима 202. тач. 3. и 5. и 128. ст. 2. Статута Филозофског факултета Универзитета у Београду и члану 11, а у вези са чланом 10. Закона о општем управном поступку, подносим Декану Филозофског факултета Универзитета Представку о чињеницама битним за одлучивање у поступку за избор једног наставника за ужу научну област Општа историја новог века. Ова представка** **сачињена је у консултацији са проф. др Зораном Чворовићем, ванредним професором Правног факултета Универзитета у Крагујевцу.**

Према чл. 202. тач. 3. и 5. Статута Филозофског факултета Универзитета у Београду Декан Факултета одговара за законитост рада на Факултету и стара се о правилности рада и примени Статута и других општих аката. Према члану 128. ст. 2. Статута Филозофског факултета Декан Факултета је овлашћен да у појединим ситуацијама самостално припреми предлог за покретање поступка за избор наставника у одговарајуће звање.

На избор наставника примењују се одговарајући универзитетски и факултетски општи акти, као и Закон о општем управном поступку (даље ЗУП), јер избор наставника представља према чл. 2. ст. 1. овог Закона управну ствар, што је потврђено и у домаћој судској пракси: Пресуда Врховног суда Србије Увп. I 135/04 од 08. 06. 2005. године;Пресуда Управног суда, Одељење у Новом Саду, бр. III-3 У-14724/10 (2009) од 22.07.2011. године; Пресуда Управног суда у Београду број 22У-14222/11 од 23.1.2014. године. Према чл. 11. ЗУП-а странка о чијим се правима и обавезама одлучује у управном поступку мора добити прилику да се изјасни о чињеницама које су од значаја за одлучивање у управној ствари. Према чл. 10. ЗУП-а орган који одлучује у управном поступку, у овом случају Декан, дужан је да правилно, истинито и потпуно утврди све чињенице и околности које су од значаја за законито и правилно поступање у управној ствари. Пошто исход поступка за избор једног наставника за ужу научну област Општа историја новог века непосредно утиче на права и интересе подносиоца Представке, подносилац Представке има према чл. 44. ст. 1. ЗУП-а статус странке у управном поступку која је овлашћена да поднесцима општи са надлежним органима.

Полазећи од ових основа упућујем Представку Декану Филозофског факултета Универзитета у Београду и обавештавам га о следећим битним чињеницама:

1. Постојећи акт Већа Одељења за историју којим је иницирано покретање поступка за избор једног наставника за ужу научну област Општа историја новог века не испуњава елементарне формалноправне услове да се сматра „образложеном иницијативом“ из чл. 128. ст. 1. Статута Факултета и чл. 7. ст. 1 Правилника о начину и поступку стицања звања и заснивања радног односа наставника Универзитета у Београду, **зато што не садржи образложење које је обавезни део таквог акта**. Према чл. 141. тач. 4. ЗУП-а када орган у управном поступку одлучује по слободној оцени, као што то чини Веће Одељења, образложење као обавезни део управног акта мора да садржи, поред осталог, и разлоге којима се орган руководио при одлучивању по слободној оцени. **Да је постојећа иницијатива Одељења за историју у поступку избор једног наставника за ужу научну област Општа историја новог века ништаван акт, по коме се не може спровести правно ваљани изборни поступак, потврдила је на седници од 2. 11. 2021. Кадровска комисија Факултета, ускраћујући позитивно мишљење наведеној иницијативи Одељења за историју.**
2. У досадашњем поступку приликом одлучивања на надлежној Катедри и Већу Одељења гласали су и чланови ових органа који се налазе у сукобу интереса, пошто против подносиоца Представке, који је кандидат за избор у звање, воде као тужиоци више кривичних и парничних поступака. **Изузеће из поступка одлучивања чланова Већа Одељења који су у сукобу интереса је према чл. 32. Кодекса професионалне етике Универзитета у Београду и чл. 40 ЗУП-а неопходни предуслов за непристрасно одлучивање у поступку за избор једног наставника за ужу научну област Општа историја новог века.**
3. **Овом приликом изнова обавештавам Декана Филозофског факултета да имам све услове за избор у звање редовног професора и доказе о томе достављам у прилогу.** С тим у вези, чланови органа Факултета који одлучују у поступку избора наставника у звање немају апсолутну слободу одлучивања, већ према чл. 5. ст. 2. ЗУП-а као носиоци јавног овлашћења могу да одлучују једино у границама овлашћења и сагласно циљу због кога је овлашћење дато. Чланови Већа Одељења немају овлашћење, а нису ни компетентни (нису из уже научне области), да у фази покретања изборног поступка прелиминарно оцењују мој рад и иницирањем поступка за реизбор прејудицирају оцену стручне Комисије и тако спрече моје напредовање. Да наведени орган располаже таквим овлашћењем, тада не би било потребе да постоји стручна Комисија за писање реферата о кандидатима, нити би се од чланова те Комисије захтевало да буду искључиво из уже научне области.
4. Декан Факултета, који одговара за законитост рада на Факултету, дужан је да сваком запосленом омогући да под једнаким условима, без дискриминације, добије шансу за професионално напредовање, јер то право свим члановима универзитетске заједнице гарантује члан 34. Кодекса професионалне етике Универзитета у Београду. У том смислу је Декану стављено на располагање ванредно овлашћење из чл. 128. Статута Факултета да може самостално да утврди предлог за покретање поступка за избор наставника. Према ст. 2. наведеног члана Декан може самостално да припреми предлог за за покретање изборног поступка када „ни одељење ни катедра не доставе иницијативу декану“. Иницијатива која је формално и материјално протиправна ништавна је и стога правно не постоји, па се и у том случају примењује овлашћење Декана из чл. 128. ст. 2. Статута Факултета.
5. Одредба чл. 126. ст. 3. Статута Факултета о обавези Факултета да распише конкурс за избор запосленог наставника најкасније шест месеци пре истека времена за које је лице бирано, као и одредба чл. 128. Статута која овлашћује Декана да самостално утврди предлог за покретање поступка за избор наставника, прописане су у корист запосленог наставника *(ratio legis*) и представљају гарантни механизам за заштиту радних права наставника који су запослени на одређено време. Декан Факултета је дужан да самосталним утврђивањем предлога за покретање изборног поступка спречи штету коју може да претрпи наставник запослен на одређено време због незаконитих одлука или због нечињења (пропуштања) других органа. У супротном Декан, као орган који представља Факултет, одговара за штету која је причињена запосленом.

У Београду, 2.11.2021.

Подносилац представке,

проф. др Милош Ковић